CELEX: 32019D1220(02)
Language: fi
Date: 2019-12-16 00:00:00
Title: Komission Päätös (EU) , annettu 16 päivänä joulukuuta 2019, komission asiantuntijaryhmän veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi toimeksiannon uusimisesta2019/C 428/08

20.12.2019   
               
               
                  FI
               
               
                  Euroopan unionin virallinen lehti
               
               
                  C 428/34
               
            
         KOMISSION PÄÄTÖS,
         annettu 16 päivänä joulukuuta 2019,
         komission asiantuntijaryhmän ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi” toimeksiannon uusimisesta
         (2019/C 428/08)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Komissio esitti 6 päivänä joulukuuta 2012 antamassaan tiedonannossa (1) toimintasuunnitelman veropetosten ja verovilpin torjunnan tehostamisesta. Tiedonannon yhteydessä annettiin kaksi suositusta, joista toinen koskee aggressiivista verosuunnittelua (2) ja toinen toimenpiteitä, joilla pyritään kannustamaan kolmansia maita soveltamaan veroalan hyvän hallintotavan vähimmäisvaatimuksia (3).
                  
               
                     (2)
                  
                  
                     Komission päätöksellä C(2013) 2236 (4) perustettiin komission asiantuntijaryhmä ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi”, jäljempänä ’foorumi’, jonka tarkoituksena on tarkastella, miten veropetoksia ja verovilppiä sekä mainittujen kahden suosituksen täytäntöönpanoa koskevan vuoden 2012 toimintasuunnitelman kaltaiset useat toimenpiteet etenevät. Komissio totesi kaksinkertaisesta verotuksesta sisämarkkinoilla antamassaan tiedonannossa (5) tutkivansa, olisiko hyödyllistä perustaa kaksinkertaista verotusta käsittelevä EU-foorumi. Koska kaksinkertainen verottamatta jääminen ja kaksinkertainen verotus liittyvät usein toisiinsa, pidettiin asianmukaisena, että foorumissa käsiteltäisiin myös kaksinkertaista verotusta, ja tämä näkemys pätee edelleen.
                  
               
                     (3)
                  
                  
                     Komission päätöksellä C(2015) 4095 (6) perustettiin foorumi uudelleen ja kumottiin päätös C(2013) 2236. Päätöksen C(2015) 4095 soveltaminen päättyi 17 päivänä kesäkuuta 2019.
                  
               
                     (4)
                  
                  
                     Euroopan parlamentti (7) ja Euroopan unionin neuvosto (8) ovat kehottaneet jatkamaan veropetosten ja veron kiertämisen torjuntaa. Vuoden 2015 alkupuolella perustetussa Euroopan parlamentin TAXE-valiokunnassa ja välittömästi tämän jälkeen perustetuissa TAX2-erityisvaliokunnassa ja ”Epäilyjä rahanpesuun, veronkiertoon ja veropetoksiin liittyvästä unionin oikeuden rikkomisesta ja unionin oikeutta sovellettaessa ilmenneistä hallinnollisista epäkohdista käsittelevässä tutkintavaliokunnassa” sekä myöhemmin perustetussa TAX3-valiokunnassa kehotettiin jatkamaan epäoikeudenmukaisen ja tehottoman verotuksen torjumista ja antamaan aloitteita verotusalan hyvän hallintotavan ja verotuksen läpinäkyvyyden parantamiseksi.
                  
               
                     (5)
                  
                  
                     Foorumilla on pystytty lisäämään huomattavasti tällaista veropolitiikan laatimisen läpinäkyvyyttä sekä kannustamaan ja luomaan rakentavaa vuoropuhelua komission ja veroalan eri sidosryhmien välillä sekä eri veroalan sidosryhmien kesken. Komission on turvauduttava asiantuntijoiden ja sidosryhmien asiantuntemukseen. Foorumi on ollut tällaisen asiantuntemuksen arvokas lähde veroalalla.
                  
               
                     (6)
                  
                  
                     Komissio on kumppanina Addis Abeban veroaloitteessa eli vuonna 2015 käynnistetyssä monen sidosryhmän välisessä kumppanuudessa, jolla pyritään parantamaan valtion tulonhankintaa kehitysmaissa niiden kehitysohjelmien rahoittamiseksi ja kestävän kehityksen tavoitteisiin pääsemiseksi vuoteen 2030 mennessä. Foorumin olisi edelleen neuvottava ja avustettava komissiota sen jatkaessa Addis Abeban veroaloitteeseen perustuvaa työtä.
                  
               
                     (7)
                  
                  
                     Koska oikeudenmukainen ja tehokas verotus on komission poliittinen painopiste, tämä on johtanut useisiin oikeudellisiin aloitteisiin sekä valtiontukitapauksiin ja ei-sitoviin säädöksiin. Komissio hyväksyi 18 päivänä maaliskuuta 2015 verotuksen avoimuutta koskevan paketin (9). Se antoi 17 päivänä kesäkuuta 2015 (10) oikeudenmukaista ja tehokasta yhtiöverojärjestelmää unionissa koskevan tiedonannon (vuoden 2015 toimintasuunnitelma), jossa se selvitti foorumin avustuksella vuoden 2012 suositusten soveltamista. Kyseisessä tiedonannossa komissio ilmoitti, että foorumin toimeksiantoa jatkettaisiin, sen toimialaa laajennettaisiin ja sen työskentelymenetelmiä tehostettaisiin.
                  
               
                     (8)
                  
                  
                     Komissio antoi 28 päivänä tammikuuta 2016 tehokasta verotusta koskevasta ulkoisesta strategiasta tiedonannon (11) edistääkseen veroalan hyvää hallintotapaa maailmanlaajuisesti. Tiedonannossa yksilöitiin foorumille uusia työskentelyaloja, jotka liittyvät esimerkiksi unionin verotus- ja kehitysohjelmaan sekä veroasioissa yhteistyöhaluttomia lainkäyttöalueita koskevien kansallisten luettelojen koordinointiin. Tässä suhteessa veroasioissa yhteistyöhaluttomia lainkäyttöalueita koskeva EU:n luettelo (12) on edelleen tärkeä väline veroalan hyvän hallintotavan edistämisessä maailmanlaajuisesti.
                  
               
                     (9)
                  
                  
                     Kuten heinäkuussa 2019 esitetyissä vuosien 2019–2024 poliittisissa suuntaviivoissa (13) todetaan, oikeudenmukainen ja tehokas verotus on edelleen yksi komission ensisijaisista tavoitteista.
                  
               
                     (10)
                  
                  
                     Koska foorumi on ollut todistetusti hyödyllinen ja sillä on ollut ja on edelleen merkittävä vaikutus verotuksen läpinäkyvyyden ja oikeudenmukaisen verotuksen ohjelman kehittämiseen, sen toimeksianto on aiheellista uusia.
                  
               
                     (11)
                  
                  
                     Foorumin olisi annettava komissiolle neuvoja ja apua. Foorumin olisi myös mahdollistettava vuoropuhelu, kokemusten ja asiantuntemuksen jakaminen sekä näkemystenvaihto kaikkien sidosryhmien kesken.
                  
               
                     (12)
                  
                  
                     Komission edustajan olisi toimittava foorumin puheenjohtajana, ja foorumissa olisi oltava edustajia jäsenvaltioiden verohallinnoista ja liike-elämää tai kansalaisyhteiskuntaa edustavista järjestöistä sekä veroasiantuntijoita.
                  
               
                     (13)
                  
                  
                     Olisi vahvistettava säännöt, joita noudattaen foorumin jäsenet saavat antaa tietoja.
                  
               
                     (14)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (14).
                  
               
                     (15)
                  
                  
                     Foorumin toiminnan jatkuvuuden varmistamiseksi tätä päätöstä olisi sovellettava takautuvasti.
                  
               
                     (16)
                  
                  
                     On aiheellista vahvistaa tämän päätöksen soveltamisaika. Komissio harkitsee hyvissä ajoin, onko voimassaolon jatkaminen suotavaa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde
            Uusitaan asiantuntijaryhmän ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi”, jäljempänä ’foorumi’, toimeksianto.
         
         
            2 artikla
            Tehtävät
            Foorumin tehtävänä on antaa neuvoja ja apua komissiolle veroalan hyvän hallintotavan sekä aggressiivisen verosuunnittelun ja kaksinkertaisen verotuksen alalla ja mahdollistaa samalla vuoropuhelu, jossa vaihdetaan kokemuksia ja asiantuntemusta ja kuullaan kaikkien sidosryhmien näkemyksiä. Foorumin tehtävänä on erityisesti:
            
                        a)
                     
                     
                        antaa komissiolle tietoja, joista on hyötyä yksilöitäessä ensisijaisia toimia veroalan hyvän hallintotavan, aggressiivisen verosuunnittelun ja kaksinkertaisen verotuksen kaltaisilla aloilla;
                     
                  
                        b)
                     
                     
                        antaa komissiolle neuvoja asianmukaisista keinoista ja välineistä, joilla kyseisillä aloilla saavutetaan edistystä;
                     
                  
                        c)
                     
                     
                        edistää vuoropuhelua yritysten, kansalaisyhteiskunnan ja kansallisten verohallintojen asiantuntijoiden välillä veroalan hyvästä hallintotavasta, aggressiivisesta verosuunnittelusta ja kaksinkertaisesta verotuksesta;
                     
                  
                        d)
                     
                     
                        keskustella veroviranomaisten, yritysten, kansalaisyhteiskunnan ja veroasiantuntijoiden esille tuomista käytännön kysymyksistä, ja kehittää mahdollisia tapoja käsitellä tehokkaammin nykyisiä kaksinkertaiseen verotukseen liittyviä ongelmia, jotka vaikuttavat sisämarkkinoiden toimintaan;
                     
                  
                        e)
                     
                     
                        neuvoa ja auttaa komissiota sen jatkaessa Addis Abeban veroaloitteeseen perustuvaa työtä.
                     
                  Tässä päätöksessä ilmaisulla ”veroalan hyvä hallintotapa” tarkoitetaan läpinäkyvyyttä, tietojenvaihtoa ja oikeudenmukaista verokilpailua.
         
         
            3 artikla
            Kuuleminen
            Komissio voi kuulla foorumia kaikissa veroalan hyvään hallintotapaan, aggressiiviseen verosuunnitteluun ja kaksinkertaiseen verotukseen sekä vuoden 2015 toimintasuunnitelman jatkotoimenpiteisiin liittyvissä kysymyksissä.
         
         
            4 artikla
            Jäsenet
            
               1.   Foorumissa on enintään 43 jäsentä.
            
            
               2.   Foorumissa on jäseninä
               
                           a)
                        
                        
                           jäsenvaltioiden veroviranomaisia (komission päätöksen C(2016) 3301 final 7 artiklan 2 kohdan d alakohdassa tarkoitetut D-tyypin jäsenet) (15);
                        
                     
                           b)
                        
                        
                           enintään 15 liike-elämää, kansalaisyhteiskuntaa ja veroasiantuntijoita edustavaa järjestöä, jotka ovat toimivaltaisia 2 artiklassa tarkoitetuilla aloilla (horisontaalisten sääntöjen 7 artiklan 2 kohdan c alakohdassa tarkoitetut C-tyypin jäsenet).
                        
                     
            
               3.   D-tyypin jäseniä voivat edustaa ainoastaan virkamiehet tai julkisen hallinnon työntekijät. Kunkin jäsenvaltion veroviranomaisten on nimettävä edustajaksi yksi virkamies, jonka työtehtäviin kuuluu rajatylittävä verotus ja ennen kaikkea aggressiivisen verosuunnittelun torjuminen.
            
            
               4.   C-tyypin jäseniä voidaan nimetä ja ne voivat osallistua foorumin tai sen alaryhmien työhön ainoastaan, jos ne on rekisteröity Euroopan parlamentin avoimuusrekisteriin, jonka Euroopan parlamentti ja komissio ovat yhdessä perustaneet.
            
            
               5.   Jos C-tyypin jäsenen rekisteröinti keskeytetään tai peruutetaan avoimuusrekisterissä, verotuksen ja tulliliiton pääosasto keskeyttää sen jäsenyyden foorumissa siihen saakka, kun se rekisteröidään avoimuusrekisteriin uudelleen. Kun keskeytys tai peruutus on voimassa, kyseistä jäsentä ei saa kutsua mihinkään ryhmän kokouksiin eikä sille saa toimittaa mitään asiakirjoja. Jos jäsentä ei ole rekisteröity avoimuusrekisteriin uudelleen kuuden kuukauden kuluessa rekisteröinnin keskeytyksestä tai peruutuksesta, verotuksen ja tulliliiton pääosasto erottaa kyseisen jäsenen foorumista kokonaan. Tällaiset muutokset jäsenistössä on kirjattava komission asiantuntijaryhmien ja muiden vastaavien elinten rekisteriin, jäljempänä ’asiantuntijaryhmien rekisteri’ (16).
            
            
               6.   C-tyypin jäsenten on nimettävä pysyvät edustajat ja varaedustajat foorumiin ja sen alaryhmiin ja vastattava siitä, että niiden edustajilla on korkeatasoinen asiantuntemus.
            
         
         
            5 artikla
            Valintamenettely
            
               1.   Foorumin C-tyypin jäsenet valitaan julkisten hakumenettelyjen kautta. Verotuksen ja tulliliiton pääosasto käyttää foorumin jäsenten valinnassa horisontaalisten sääntöjen liitteessä 2 esitettyä tavanomaista hakuilmoitusmenettelyä. Verotuksen ja tulliliiton pääosasto voi poiketa siitä tai täydentää sitä horisontaalisten sääntöjen mukaisesti, jos tämä on erityisvaatimusten vuoksi perusteltua.
            
            
               2.   Hakuilmoitus julkaistaan asiantuntijaryhmien rekisterissä. Hakuilmoitus voidaan lisäksi julkaista muilla keinoin, kuten erityisellä verkkosivustolla (17). Ilmoituksessa on selvästi ilmoitettava valintaperusteet, mukaan luettuina vaadittava asiantuntemus ja suoritettavaan työhön liittyvät valvottavat edut (18). Hakemusten jättämiselle asetettava vähimmäismääräaika on neljä viikkoa.
            
            
               3.   Järjestöjen on hakuilmoitukseen vastatessaan nimettävä yksi edustaja sekä yksi varaedustaja samoin ehdoin kuin edustaja. Varaedustaja toimii automaattisesti poissa olevan tai estyneen edustajan sijaisena. Verotuksen ja tulliliiton pääosasto voi kieltäytyä nimeämästä järjestön edustajaa tai varaedustajaa, jos se pitää sitä epäasianmukaisena, ja kieltäytyminen olisi perusteltava foorumin perustamispäätöksessä tai hakuilmoituksessa vahvistettujen vaatimusten perusteella. Tällaisissa tapauksissa asianomaista järjestöä pyydetään nimeämään toinen edustaja tai toinen varaedustaja.
            
            
               4.   Verotuksen ja tulliliiton pääosaston pääjohtaja nimittää ryhmän jäsenet sellaisten asiantuntijoiden joukosta, joilla on pätevyyttä 2 artiklassa tarkoitetuilla aloilla ja jotka ovat vastanneet hakuilmoitukseen. Valitessaan foorumin jäseniä asiantuntijajärjestöistä verotuksen ja tulliliiton pääosasto pyrkii mahdollisuuksien mukaan varmistamaan korkeatasoisen asiantuntemuksen, maantieteellisen tasapainon sekä 2 ja 3 artiklassa tarkoitettuja aloja koskevan taitotiedon ja pätevyyden tasapainoisen edustuksen ottaen huomioon asiantuntijaryhmän erityistehtävät, vaaditun asiantuntemusalan ja hakuilmoitukseen saadut vastaukset.
            
            
               5.   Jäsenet nimitetään 2,5 vuodeksi. Ne toimivat tehtävässään, kunnes niiden tilalle nimitetään toinen jäsen, tai niiden toimikauden päättymiseen asti. Jäsenen toimikausi voidaan uusia.
            
            
               6.   Ryhmän jatkuvuuden ja sen toiminnan sujuvuuden varmistamiseksi verotuksen ja tulliliiton pääosasto laatii varallaololuettelon soveltuvista ehdokkaista, joita voidaan nimetä korvaaviksi jäseniksi. Verotuksen ja tulliliiton pääosasto pyytää hakijoilta suostumuksen ennen nimien lisäämistä varallaololuetteloon.
            
            
               7.   C-tyypin jäseniä tai niiden edustajia ei enää saa kutsua osallistumaan mihinkään foorumin kokouksiin, ja niiden tilalle voidaan nimittää toinen jäsen tai ne voidaan erottaa toimikauden loppuajaksi seuraavissa tapauksissa:
               
                           a)
                        
                        
                           C-tyypin jäsen tai sen edustaja ei enää pysty osallistumaan tosiasiallisesti foorumin työhön;
                        
                     
                           b)
                        
                        
                           C-tyypin jäsen tai sen edustaja ei verotuksen ja tulliliiton pääosaston näkemyksen mukaan noudata Euroopan unionin toiminnasta tehdyn sopimuksen 339 artiklassa määrättyjä vaatimuksia;
                        
                     
                           c)
                        
                        
                           C-tyypin jäsen tai sen edustaja eroaa.
                        
                     Kun järjestö tai sen edustaja korvataan tai erotetaan, verotuksen ja tulliliiton pääosaston pääjohtaja voi tarvittaessa nimittää korvaavan järjestön 6 kohdassa tarkoitetusta varallaololuettelosta tai pyytää järjestöä nimeämään toisen edustajan tai toisen varaedustajan.
            
         
         
            6 artikla
            Puheenjohtajuus
            Foorumin puheenjohtajana toimii verotuksen ja tulliliiton pääosaston pääjohtaja tai hänen edustajansa.
         
         
            7 artikla
            Toiminta
            
               1.   Ryhmä toimii verotuksen ja tulliliiton pääosaston pyynnöstä horisontaalisia sääntöjä noudattaen.
            
            
               2.   Foorumin ja sen alaryhmien kokoukset pidetään pääsääntöisesti komission tiloissa.
            
            
               3.   Foorumi ja sen alaryhmät voivat pitää yhteisiä kokouksia muiden asiantuntijaryhmien kanssa yhteistä etua koskevista kysymyksistä.
            
            
               4.   Verotuksen ja tulliliiton pääosasto huolehtii sihteeripalveluista. Komission muiden osastojen virkamiehet, joita asia koskee, voivat osallistua foorumin ja sen alaryhmien kokouksiin.
            
            
               5.   Foorumi voi verotuksen ja tulliliiton pääosaston suostumuksella ja jäsentensä yksinkertaisella enemmistöllä päättää, että asian käsittely on julkinen.
            
            
               6.   Esityslistan kustakin kohdasta käyty keskustelu ja ryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               7.   Foorumi antaa lausuntonsa, suosituksensa ja raporttinsa yhteisymmärryksessä.
            
         
         
            8 artikla
            Alaryhmät
            
               1.   Verotuksen ja tulliliiton pääosasto voi foorumin tehokkaan toiminnan helpottamiseksi perustaa alaryhmän, joka koostuu yksinomaan hallitusten (jäsenvaltioiden veroviranomaisten) edustajista, ja toisen alaryhmän, joka koostuu yksinomaan muiden kuin valtiollisten elinten (liike-elämän, kansalaisyhteiskunnan ja veroasiantuntijoiden järjestöjen) edustajista.
            
            
               2.   Verotuksen ja tulliliiton pääosasto voi perustaa alaryhmiä tarkastelemaan tiettyjä kysymyksiä määrittelemänsä toimeksiannon mukaisesti. Alaryhmät on lakkautettava heti, kun ne ovat suorittaneet toimeksiantonsa. Ne alaryhmien jäsenet, jotka eivät ole foorumin jäseniä, on valittava julkisella hakuilmoituksella 5 artiklan ja horisontaalisten sääntöjen mukaisesti (19).
            
            
               3.   Alaryhmien on noudatettava toiminnassaan horisontaalisia sääntöjä ja raportoitava foorumille.
            
         
         
            9 artikla
            Kutsutut asiantuntijat
            Verotuksen ja tulliliiton pääosasto voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan foorumin tai alaryhmien työskentelyyn tapauskohtaisesti.
         
         
            10 artikla
            Suhde Euroopan parlamenttiin
            Tietojen välittämiseen Euroopan parlamentille ja Euroopan parlamentin asiantuntijoiden osallistumiseen foorumin kokouksiin on sovellettava Euroopan parlamentin ja Euroopan komission välisistä suhteista tehdyn puitesopimuksen 15 kohtaa ja liitteitä I ja II (20).
         
         
            11 artikla
            Tarkkailijat
            
               1.   Yksityishenkilöille, järjestöille tai muille julkisyhteisöille kuin jäsenvaltioiden viranomaisille voidaan myöntää tarkkailijan asema suoralla kutsulla horisontaalisia sääntöjä noudattaen.
            
            
               2.   Tarkkailijan aseman saaneiden järjestöjen tai julkisyhteisöjen on nimettävä edustajansa.
            
            
               3.   Puheenjohtaja voi sallia tarkkailijoiden ja niiden edustajien osallistuvan ryhmän keskusteluihin ja tarjoavan asiantuntemustaan. He eivät kuitenkaan saa osallistua ryhmän antamien suositusten tai ohjeiden laatimiseen.
            
         
         
            12 artikla
            Työjärjestys
            Foorumi vahvistaa työjärjestyksensä jäsentensä yksinkertaisella enemmistöllä verotuksen ja tulliliiton pääosaston ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä noudattaen.
         
         
            13 artikla
            Salassapitovelvollisuus ja turvallisuusluokiteltujen tietojen käsittely
            Foorumin ja sen alaryhmien jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä EU:n turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (21) ja 2015/444 (22). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
         
         
            14 artikla
            Läpinäkyvyys
            
               1.   Foorumi ja sen alaryhmät on rekisteröitävä asiantuntijaryhmien rekisteriin.
            
            
               2.   Asiantuntijaryhmien rekisterissä julkaistaan foorumin kokoonpanosta seuraavat tiedot:
               
                           a)
                        
                        
                           jäsenjärjestöjen nimet; valvottavat edut;
                        
                     
                           b)
                        
                        
                           tarkkailijoiden nimet
                        
                     
                           c)
                        
                        
                           jäsenvaltioiden viranomaisten nimet (23).
                        
                     
            
               3.   Verotuksen ja tulliliiton pääosasto julkaisee kaikki foorumin ja sen alaryhmien asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, joko asiantuntijaryhmärekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen.
            
            
               4.   Julkaisemisesta voi poiketa vain silloin, kun asiakirjan sisältämien tietojen ilmaisemisen katsotaan vaarantavani julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (24) 4 artiklassa tarkoitetulla tavalla.
            
         
         
            15 artikla
            Henkilötietojen suoja
            Henkilötietoja on käsiteltävä asetuksen (EU) 2018/1725 mukaisesti.
         
         
            16 artikla
            Kokouskustannukset
            
               1.   Foorumin ja sen alaryhmien toimintaan osallistuvat henkilöt eivät saa palkkiota tarjoamistaan palveluista.
            
            
               2.   Foorumin ja sen alaryhmien toimintaan osallistuvien matka- ja oleskelukulut korvataan komission voimassa olevien määräysten mukaisesti. Komissio korvaa C- ja D-tyypin jäsenten matka- ja oleskelukulut voimassa olevien komission säännösten mukaisesti. Tarkkailijoiksi nimettyjen järjestöjen kustannuksia ei korvata missään olosuhteissa. Kutsutuille asiantuntijoille korvataan matka- ja oleskelukulut.
            
            
               3.   Edellä olevassa 2 kohdassa tarkoitetut kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
            
         
         
            17 artikla
            Sovellettavuus
            Tätä päätöstä sovelletaan 17 päivästä kesäkuuta 2019 16 päivään kesäkuuta 2024.
         
         
            Tehty Brysselissä 16 päivänä joulukuuta 2019.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  KOM(2012) 722 lopullinen.
         
            (2)  C(2012) 8806 final.
         
            (3)  C(2012) 8805 final.
         
            (4)  Komission päätös C(2013) 2236, annettu 23 päivänä huhtikuuta 2013, veroalan hyvän hallintotavan, aggressiivisen verosuunnittelun ja kaksinkertaisen verotuksen foorumiksi kutsuttavan komission asiantuntijaryhmän perustamisesta.
         
            (5)  KOM(2011) 712 lopullinen.
         
            (6)  Komission päätös, annettu 17 päivänä kesäkuuta 2015, komission asiantuntijaryhmän ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumin” perustamisesta ja päätöksen C(2013) 2236 korvaamisesta.
         
            (7)  Euroopan parlamentin päätöslauselma, annettu 25 päivänä maaliskuuta 2015, verotusta käsittelevästä vuotuisesta kertomuksesta.
         
            (8)  ECOFIN-neuvoston kokous, 9.12.2014, Eurooppa-neuvoston kokous 18.12.2014.
         
            (9)  Verotuksen avoimuudesta verovilpin ja veron kiertämisen torjumiseksi annettu tiedonanto (COM(2015)136 final), joka johti direktiivin 2011/16/EU muuttamiseen seuraavasti: sitä muutettiin neuvoston direktiivillä (EU) 2015/2376 (EUVL L 332, 18.12.2015, s. 1) siltä osin kuin on kyse pakollisesta automaattisesta tietojenvaihdosta verotuksen alalla rajatylittävissä tilanteissa annettaviin ennakkopäätöksiin ja ennakkohinnoittelusopimuksiin liittyen; neuvoston direktiivillä (EU) 2016/881 (EUVL L 146, 3.6.2016, s. 8) siltä osin kuin on kyse pakollisesta automaattisesta tietojenvaihdosta verotuksen alalla maakohtaisiin raportteihin liittyen ja 25 päivänä toukokuuta 2018 annetulla neuvoston direktiivillä (EU) 2018/822 siltä osin kuin on kyse raportoitavia rajatylittäviä järjestelyjä koskevasta pakollisesta automaattisesta tietojenvaihdosta verotuksen alalla (EUVL L 139, 5.6.2018, s. 1).
         
            (10)  COM(2015) 302 final.
         
            (11)  COM(2016) 24 final.
         
            (12)  https://www.consilium.europa.eu/en/policies/eu-list-of-non-cooperative-jurisdictions/
         
            (13)  https://ec.europa.eu/commission/interim_en#political-guidelines
         
            (14)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (15)  Komission päätös C(2016) 3301 final, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta (horisontaaliset säännöt).
         
            (16)  https://ec.europa.eu/transparency/regexpert/index.cfm?Lang=FI
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Tämä koskee vain jäsenjärjestöjä.
         
            (19)  Katso horisontaalisten sääntöjen 10 ja 14.2 artikla.
         
            (20)  EUVL L 304, 20.11.2010, s. 47.
         
            (21)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (22)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (23)  Horisontaalisten sääntöjen mukaan jäsenvaltioiden viranomaisten nimen julkaiseminen ei ole pakollista. Näiden maiden ne virastot, joissa asiantuntijat työskentelevät, voidaan julkaista asiantuntijaryhmien rekisterissä. Ks. horisontaalisten sääntöjen 23 artiklan 1 kohdan b alakohta.
         
            (24)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.